Møllehistorisk Samling og Hadsund Egnssamling deler adresse på Rosendalsallé i Hadsund, og de to museer kan nu se frem til et betydeligt løft i adgangsforhold og publikumsfaciliteter i det hele taget. Det sker takket være en donation på 2.5 mio. kr. fra A.P. Møller og Hustru Chastine Mc-Kinney Møllers Fond til almene Formaal. Donationen, som gives til "etablering af publikumsfaciliteter ved Møllehistoriske Samling og Hadsund Egnssamling", fuldender finansieringen af et projekt til forbedring af en række fysiske rammer på museerne, som Nordjyllands Historiske Museum har arbejdet på i en årrække, oplyser museet i en pressemeddelelse. - Nordjyllands Historiske Museum tæller 14 forskellige udstillingssteder, og vi arbejder løbende på at udvikle de enkelte afdelinger. Med donationen fra A.P. Møller Fonden bliver vi nu i stand til at give et par af de mindre, men bestemt ikke mindre interessante museer et tiltrængt løft, og det er vi meget glade og taknemmelige for", siger direktør for Nordjyllands Historiske Museum, Lars Nørbach og fortsætter: - Møllehistorisk Samling og Hadsund Egnssamling udgør væsentlige brikker i den samlede danske kulturhistoriske formidling, og fortællingen om mølleriet er ikke formidlet på så moderne vis andre steder i Danmark. Mange mindre museer lever et forholdsvis stille liv i den store offentlighed, og derfor betyder det ekstra meget, at store fonde også ser et potentiale i fortsat at bidrage til at udvikle disse udstillingssteder. Tidligere har museet modtaget 400.000 kr. fra ELRO Fonden, 40.000 kr. fra Bevica Fonden samt tilsagn fra Tilgængelighedsfonden om at få dækket udgifter op til 347.963 kr., som relaterer sig til tilgængelighed.

Referat:
Med en donation på over to millioner kroner, kan publikum se frem til bedre adgang og faciliteter på to mindre museer i Hadsund.